Je Jehans, sires de Jou, damoiseal, fais savoir à touz... que je, non mie deceu ne contrainz, mais de ma bone volunté et por mon profit evidant, presenz et à venir, ay volu et wis, donois, outrois et quittois en meniere et en vendue perpetuel, pour moy et pour mes hoirs, à noble baron et saige mon bien amé signour mons. Jehan de Chalon, signour d’Allay, pour luy et pour ses hoirs, pour le pris de deux cenz livres de monoie corsable, lesquex je ay eues et receues doudit mons. Jeham et tornées en mon profit, c’est à savoir toute la poiz que sera coilluite et faite toutes les années çay en avant en touz les bois et en tous les jouz qui sunt de toute ma juridicion et de toute ma signorie, c’est à savoir dois Jou le chestel, de La Cluse, Doyes, de Douz, des Fours, de Valtraver et de touz autres leus qui sunt ou porroient estre de mon propre domainne, saul mon droit et ma signorie des bois, telx que je les y avoie devant la foicture de ces lettres. Et ne puet estre vendue ne delivrée ladite poiz à nulle persone qui soit, tanque alle soit deschergié une foiz en l’année à chaufal dou chastel de Jouz ou en la ville de Dou; et quant alle sera deschergié, cil cui la poiz sera le doit faire savoir à messaige doudit mons. Jehan de Chalon qui à recoillir ladicte poiz sera estaubliz. Et après ce que il li iert fait savoir, li poiz doit anqui demorer huit jours continuel, senz vendre ne delivrer à nulle persone, se ce n’estoit audit mons. Jeham de Chalon ou à son comandement. Et est à savoir, se lidiz messires Jehan ou ses comandement la wet avoir, il la doit avoir et panre senz nul contredit ne de moy ne d’autruy, en tel meniere que il doit paier pour le cenz pesant de la poiz blanche cinc souz de monée corsable, et pour le cenz pesant de poiz noire, six souz et non plus; et pour celui pris il doit avoir toute la poiz qui sera dores en avant coillite et faite en toute ma signorie, selon la menoe dessusdicte. Et les huit jours passez après ce que il l’auront fait à savoir, li marchianz et cil cui li poiz seroit en porroient et devroient faire lour volunté, senz nul contredit dudit mons. de Chalon, et autrement non. Et est à entendre que lidiz messire Jehan de Chalon et li suens puent ce faire toutes les années qui sont à venir à touzjoursmais et à une chescune année, ansi cum elles ensuigront; et se il tout ne le façoit une des années, que pour ce moins sa possession ne li fut troblée que il ne la pooit faire l’autre senz nul contredit. Et si ansi estoit que aucuns de mes genz ou autres emportoient ladite poiz fuers dou leu ou vendoient à autruy devant ledit terme, je vuil et outroy que lidiz messires Jehans ou ses comandement la puisse panre et avoir senz riens paer, et je sus ce qu’il auroient ce fait panroe mon maillour, selon ce que y aferroit. Et de ce faire je done plain pooir audit mons. Jehan de Chalon et l’en met en possession par la tradicion de ces lettres; et li promet, pour lui et pour ses hoirs, pour moy et pour les miens, garder et tenir fermement toutes ces convenances ansi come elles sunt dessus escriptes, senz jemais venir encontre, par moy ne par autruy, et en obligois moy et mes hoirs, per mon soirement doné sus sainz euvangiles et sus l’obligacion de touz mes biens, muebles et non muebles, presenz et à venir. De ces de Pontallié, des Boschages et de ces qui sunt de ma justice qui ne sunt en mon propre domaine, promet je, pour moy et pour mes hoirs, procurer et porchacier, à mon leal pooir, selon raison, coment de lours lidiz messire Jehan ou sui hoirs aient la poiz por [tel] pris et por tel condicion cum il [est] dessus diz et devisé de ces de [mon] propre domaine. Et renonçois en cest fait, per mon soirement devant doné, à toutes exceptions et à toutes raisons de fait et de droit qui moy et es miens porroient aidier à venir contre la tenour de ces lettres et oudit mons. Jehan nuire. En tesmoignaige de laquel chose, j’ay bailliés ces lettres audit mons. Jehan de Chalon, seelées de mon seal, et à plus grant surté j’ay proié et requis à religiouses persones et honestes frere Jaique, par la grace de Deu abbé dou Mont-Sainte-Marie, et frere Guillaume, par la grace de Dex abbé de Balerne, de la diocese de Besençon, de l’ordre de Citel, que il metent lour seax en ces presentes lettres avec le mien seal... Faites et données le vanredi devant Pasques flories, l’an Nostre Signour corrant mil CC nonante et nuef, le premier jour d’avril.